
RAPORT  COMUN
asupra propunerii legislative privind salarizarea bugetarilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administraţie publică, amenajarea teritoriului şi echilibru ecologic, au fost sesizate, prin adresa nr. Plx 80 din 11 februarie 2009, cu dezbaterea pe fond, în procedură obişnuită, a propunerii legislative privind salarizarea bugetarilor.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere:
· avizul favorabil al Consiliului Legislativ (nr.863/22.07.2008)

· avizul negativ al Comisiei pentru buget, finanţe şi bănci (nr.22/102/05.03.2009)

· avizul negativ al Comisiei juridice, de disciplină şi imunităţi (nr.31/176/03.03.2009).
Propunerea legislativă are ca obiect de reglementare adoptarea unor măsuri privind salarizarea bugetarilor, având ca scop, potrivit expunerii de motive, elaborarea unei legislaţii unitare în ceea ce priveşte salarizarea bugetarilor, ţinând cont de discrepanţele dintre nivelul veniturilor diferitelor categorii de salariaţi plătiţi din bani publici (ex. magistraţi, procurori, etc.).
Comisiile propun Plenului Camerei Deputaţilor respingerea iniţiativei legislative din următoarele considerente:

· nu se respectă normele de tehnică legislativă instituite prin Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, prevederile având caracter declarativ şi nu normativ.
· unele dispoziţii sunt redundante, fiind deja reglementate - salariile, sporurile şi premiile plătite din bani publici fiind stabilite numai prin lege, în conformitate cu dispoziţiile art.157 alin.(2) din Legea nr.53/2003 – Codul muncii.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate. 

La lucrările Comisiei pentru muncă şi protecţie socială, care au avut loc în şedinţa din 10 martie 2009 au fost prezenţi 18 deputaţi din totalul de 19 membri.
La dezbateri a participat, în conformitate cu prevederile art.55 din Regulamentul Camerei Deputaţilor, domnul Marius Lazăr, Secretar de Stat în cadrul Ministerului Muncii, Familiei şi Protecţiei Sociale.
La lucrările Comisiei pentru administraţie publică, amenajarea teritoriului şi echilibru ecologic, care au avut loc în şedinţa din 24 martie 2009 au fost prezenţi 29 deputaţi din totalul de 31 membri.

La dezbateri a participat, în conformitate cu prevederile art.55 din Regulamentul Camerei Deputaţilor, domnul Radu Stancu, Secretar de Stat în cadrul Ministerului Administraţiei şi Internelor.
Raportul comisiilor a fost adoptat cu unanimitate de voturi.
Propunerea legislativă a fost respinsă de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

